runetrust/blame-folketinget-dk huggingface dataset:
Katrine Robsøe (RV), 2023-04-18:
Tak for det.
Vi er også meget positive i Radikale.
Det er nemlig, som jeg tror stort set at alle har sagt heroppefra, en kæmpestor beslutning, hvis man skal ud og købe fast ejendom.
Det er et enormt beløb, og det er virkelig vigtigt, at man kan stole på dem, der skal hjælpe en i den proces.
Det er jo ud fra den her arbejdsgruppes anbefalinger, og der er rigtig mange ting, der strammer op og får lavet nogle strammere regler over for dem, der snyder.
Men jeg vil godt lige bringe op her, at der jo faktisk er det med, at man nu får mulighed for at udtale kritik i de mindre alvorlige sager i stedet for at skulle komme med en advarsel.
Jeg synes faktisk også, at den del er vigtig at få med, når vi taler om at sørge for at have en balance i forhold til de sanktionsmuligheder, der er, når man har med ejendomsmæglervirksomheder at gøre, altså at vi har begge dele på plads, så vi også kan hjælpe der, hvor det ikke er de største svindlere, men ting, som der bare skal rettes op på, så vi får styr på tingene.
Jeg deler ønsket om at få opklaret, hvad der præcis ligger i § 49, stk. 2.
Jeg har også modtaget henvendelsen om det, og jeg tror, det vil være rigtig godt, at vi i hvert fald er helt sikre på, hvad den indebærer.
Men i Radikale Venstre er vi meget positive over for lovforslaget.
Nick Zimmermann (DF), 2023-04-18:
Fast ejendom er jo selvfølgelig for de fleste danskere den allerstørste investering, man kan foretage i sit liv, og dermed siger det også sig selv, at det selvfølgelig skal være med ro i maven og med visheden om, at den ejendomsmægler, man benytter sig af, skal opføre sig ordentligt.
Per Husted (S), 2023-04-18:
Tak, formand.
Først er der en ændring af lov om erhvervsfremme, hvor der har vist sig at være et behov for ændring af det nationale standardiseringsprogram.
Det er noget, som er meget vigtigt for både virksomheder, myndigheder og forbrugere.
Ændringen berører fonden Dansk Standard.
Der er nogle præciseringer af konkrete krav til fondens bestyrelsesmedlemmers kompetencer og erfaringer, og der bliver øgede muligheder for tilsyn med fondens økonomi og regnskaber.
Det er sket på baggrund af nogle uhensigtsmæssigheder i aflønningen af en direktør samt uklarheder i aftaler omkring en direktør.
Det skal rettes op.
Den anden del omhandler Det Nationale Turismeforum og Dansk Turismes Advisory Board.
Forslaget skal gøre det lettere at fastholde kompetencer og genudpege medlemmer til de organer, der er der.
Når vi kigger på høringssvarene, er der generelt meget stor opbakning til begge dele.
Dansk Erhverv, Forbrugerrådet Tænk og ingeniørforeningen IDA bemærker dog, at det nationale standardiseringsråd har monopol på udviklingen af standarder i Danmark, og at det derfor selvfølgelig er ekstra vigtigt at have fokus på, at organet styres kvalificeret, og at der stilles krav til den organisation, der er udpeget til at være vores nationale standardiseringsråd.
Det er der taget hensyn til i forslaget.
Dansk Erhverv efterspørger konkret, at der i lovforslaget indsættes en nærmere beskrivelse af standardiseringsrådets public service-opgaver.
Om det er relevant at behandle i forbindelse med det her, må vurderes.
I ordene fra ministeriet er der stor forståelse for det, og det er måske noget, der bør indarbejdes.
Ud over de kommentarer, der var her, er der også en interesse i at få etableret et rådgivningsråd i forbindelse med dansk standardisering.
Det falder uden for lovforslaget her, men jeg synes, at det er helt relevant at tage op i en andenrevision af selve lovgivningen.
I forhold til den anden del om Det Nationale Turismeforum og Dansk Turismes Advisory Board er der ikke kommet så mange høringssvar.
Dog er der nogle af interessenterne, som ikke er repræsenteret i dag, og som ønsker at få repræsentation i selve bestyrelsessammensætningen af rådet.
Det kan selvfølgelig være relevant, men det har ikke noget med det her lovforslag at gøre.
Det bør indgå i en fremtidig revision af selve loven.
Samlet kan vi fra Socialdemokratiet støtte op om det, og vi ser frem til den videre udvalgsbehandling, der kommer.
Tak for ordet.
Hans Andersen (V), 2023-04-18:
Med lovforslaget vil vi give bedre muligheder for at fastholde kompetencer i Det Nationale Turismeforum og i Dansk Turismes Advisory Board, og samtidig vil vi styrke rammerne for det nationale standardiseringsorgan.
Medlemmerne af Det Nationale Turismeforum og Dansk Turismes Advisory Board bliver udpeget af erhvervsministeren efter indstilling fra forskellige organisationer og myndigheder.
Som også den socialdemokratiske ordfører på udmærket vis har redegjort for, er der nu udfordringen, at på nuværende tidspunkt kan medlemmerne af de to fora udpeges for 4 år, og så må de genudpeges én gang.
Disse begrænsninger skaber udfordringer, da bestyrelsesforpersonerne i både Visitdenmark, Wonderful Copenhagen og Dansk Kyst- og Naturturisme er lovbestemte medlemmer af Det Nationale Turismeforum.
I disse organisationer kan de sidde længere end 8 år som bestyrelsesforpersoner, og vi kan jo ende i en situation, hvor lovbestemte medlemmer af Det Nationale Turismeforum ikke kan udpeges.
Med det her lovforslag vil vi gøre det muligt at genudpege medlemmer og forpersoner i Det Nationale Turismeforum og i Dansk Turismes Advisory Board.
Dermed kan den lovbestemte medlemssammensætning i Det Nationale Turismeforum overholdes, og samtidig gør vi det lettere at fastholde kompetencer i Det Nationale Turismeforum og i Dansk Turismes Advisory Board.
Og jeg vil bare sige, at Venstre er meget optaget af, at det lykkes med den her proces, for vi har brug for, at vi har alle kompetencer på plads, når vi i fællesskab skal udvikle vores turisme og dermed også skabe grobund for fortsat vækst.
Så er der den anden del af lovforslaget.
Det er reguleringen af det nationale standardiseringsorgan.
Der er det jo sådan, som også den socialdemokratiske ordfører redegjorde for, at med lovforslaget vil vi styrke rammerne for relationen mellem det nationale standardiseringsorgan og Erhvervsministeriet som myndighed.
Forslaget stiller konkrete krav til bestyrelsesmedlemmernes kompetencer og erfaring, og forslaget giver samtidig bedre mulighed for at føre tilsyn med organets økonomi og regnskab.
Lovforslagets del om regulering af det nationale standardiseringsorgan skal sikre, at det nationale standardiseringsorgan styrkes med fokus på erhvervslivet og det omgivende samfunds interesser.
Dertil kan der jo heller ikke føres tilsyn med lønniveauer og sparsommelighed i organisationen.
Derfor har vi brug for med det her lovforslag, at der kan indføres krav til kompetencer og relevant erfaring for medlemmerne af bestyrelsen af den her organisation, således at de på kompetent vis og med sparsommelighed kan varetage rollen som nationalt standardiseringsorgan.
Det er essensen af det her lovforslag, og med det, jeg har fremført i dag, vil Venstre støtte lovforslaget.
Charlotte Bagge Hansen (M), 2023-04-18:
Tak for ordet, formand.
I dag skal vi behandle lovforslag nr. L 106, der skal sikre styringen af det nationale standardiseringsorgan, Dansk Standard, samt ændre loven om dansk turisme.
Den første del af forslaget omhandler Dansk Standard.
Derfor er det også vigtigt, at der kan føres tilsyn med den.
Som lovgivningen er nu, kan der ikke føres tilsyn med, hvordan Dansk Standard forvalter deres indtægter og lønniveauer.
Det manglende tilsyn viste sig også at have konsekvenser i 2022, da det blev opdaget, at der var tilfælde med uforholdsmæssig høje lønninger.
Med dette lovforslag sikres det, at tilsynet med Dansk Standard styrkes, så det kan arbejde mere omkostningseffektivt.
Det mener vi både er til gavn for erhvervslivet og samfundet.
Den her del af forslaget har til formål at sikre, at den lovbestemte medlemssammensætning i Det Nationale Turismeforum kan overholdes, og at medlemmerne i forummet og i Dansk Turismes Advisory Board kan genudpeges.
Det tiltag gør det nemmere at fastholde kompetencer og genudpege medlemmer.
Det er utrolig vigtigt, da turisme er et rigtig, rigtig vigtigt erhverv, specielt ude i Vandkantsdanmark.
Det er vigtigt, vi har de bedste kompetencer; det er vigtigt, vi har de dygtigste mennesker til at fremme vores turisme i Danmark, da indtægtskilden er væsentlig ude i landdistrikterne.
Alt i alt synes vi i Moderaterne, at det er et godt lovforslag, og vi stemmer naturligvis for.
Lisbeth Bech-Nielsen (SF), 2023-04-18:
Det her lovforslag handler om to ting, nemlig regulering af det nationale standardiseringsorgan i Danmark, Dansk Standard, og udpegning til Det Nationale Turismeforum og Dansk Turismes Advisory Board.
Mine kolleger har redegjort godt for forslagene.
Jeg vil fokusere på udpegningen af medlemmer til Dansk Standard.
Der bliver lavet en del om på det, og jeg synes, at der har været nogle høringssvar, der med rette har haft fokus på, hvorfor arbejdstagerne ikke bliver repræsenteret i den her nye form.
Derfor vil jeg i løbet af processen her også stille nogle spørgsmål til ministeren, nemlig om, hvilke overvejelser der har ligget bag at lade Dansk Industri, Dansk Erhverv og Forbrugerrådet Tænk indstille medlemmer til bestyrelsen i Dansk Standard; ikke fordi jeg personligt synes, det er underligt, men der mangler nogle, der repræsenterer arbejdstagernes interesser.
Tidligere har Standardiseringspolitisk Forum udpeget to medlemmer af bestyrelsen, og her var der en bred gruppe af interessenter repræsenteret blandt arbejdstagerne.
Og hvis ministeren mener, at det er af afgørende betydning, at både Dansk Industri og Dansk Erhverv har indstillingsret, hvilket også vil give mening, så håber jeg, at ministeren vi anse det som en mulighed at nedsætte antallet af direkte udpegede af ministeren fra seks til fem medlemmer og så lade en organisation, som repræsenterer arbejdstagerne, komme med en indstilling til bestyrelsespost.
Derudover har der også været flere høringssvar, der fokuserer på længden og på overgangsperioden, og der synes jeg, at Forbrugerrådet Tænk kommer med et godt ændringsforslag.
De opfordrer nemlig til – både af hensyn til bestyrelsens virke og sammensætning, og for at der også er de rette kompetencer til stede i forhold til den nye lov – at 2024 skal være overgangsperioden, så der pr. 1. januar 2025 sidder en komplet bestyrelse udpeget efter de nye krav i loven.
Det er lidt mærkeligt at lave nogle store ændringer, og så skal folk sidde der i flere år efter.
Det giver mere mening at have en skæringsdato.
Og så vil der selvfølgelig være mange af de dygtige mennesker, der vil kunne blive genudpeget, men det vil i det mindste blive foretaget med de nye krav in mente.
Så det er nogle af de ting, som vi i SF gerne lige vil have vendt i udvalgsarbejdet.
Morten Bødskov (S), 2023-04-18:
Altså, det redegør vi gerne for.
Jeg synes, det her lovforslag lægger fornuftigt til.
Der er et alvorligt problem – det er vi enige om at der er.
Vi har taget de forslag fra den her arbejdsgruppe som svar på det, men vi orienterer da selvfølgelig gerne om, hvad der er af forslag derfra.
Mona Juul (KF), 2023-04-18:
Det vil jeg se frem til at vi lige får en nærmere drøftelse af.
Det kan jo være, at der er nogle forslag, som arbejdsgruppen har – det kan være idé nr. 5, 6, 7 eller 8 – som måske lige skulle vendes, så Konservative også kan være med i lovforslaget, eftersom vi jo har det en lille smule stramt med mysteryshopping.
Morten Bødskov (S), 2023-04-18:
Vi tager gerne den dialog, der er behov for.
Jeg tror, det er vigtigt at understrege, at der her ikke er tale om mysteryshopping.
Der er tale om, at myndighederne får mulighed for at rette deres kontrol mod den adfærd, som sælgerne har på markedet.
Det er det, der er det centrale.
Dem, der nu sælger til unge primært via de sociale medier, har fundet veje, hvor de øjensynligt udgiver sig for at være forbrugere og dermed kan komme i dialog med unge, og det har myndighederne behov for at få udvidet bestemmelserne for at kunne kontrollere.
Og den måde, man kan kontrollere det på, er som sagt ved at skjule sin identitet og udgive sig for at være forbruger over for sælgere, som udgiver sig for at være forbrugere.
Det synes jeg er et helt legalt formål, ikke mindst når vi taler om, at man her ved at skjule sin identitet de facto kan tjene rigtig mange penge.
Pelle Dragsted (EL), 2023-04-18:
Det er blot lidt i forlængelse af fru Lisbeth Bech-Nielsens spørgsmål, som gik på, hvornår regeringen ville gennemføre den del af lovforslaget, som handler om retouchering af reklamer.
Så mit spørgsmål er: Står regeringen bag det lovforslag, eller skal man nu igennem en ny forhandling og et helt nyt lovforslag?
Står regeringen bag det lovforslag?
Er det det, der vil blive fremsat ved en anden lejlighed, eller er det noget helt nyt?
Morten Bødskov (S), 2023-04-18:
Der kommer en strategi for bekæmpelse af mistrivsel blandt børn og unge, og der vil det her være et element, som vil indgå i de drøftelser.
Og det kan sagtens være, at der kommer til at ske justeringer af det, men det kommer vi til at se på, når den her strategi bliver udfoldet.
Pelle Dragsted (EL), 2023-04-18:
Okay, så der kan ske justeringer.
Lisbeth Bech-Nielsen (SF), 2023-04-18:
Mine kolleger har redegjort så fint for lovforslaget, som jo er en opdatering af lov om omsætning af fast ejendom.
Jeg vil gerne ud over nogle af de positive elementer specielt i forhold til køberrådgivning tilføje noget af det, som jeg tror de fleste af os er blevet kontaktet om, nemlig om det i forbindelse med ændringen af § 49, stk. 2 er blevet klarlagt, at man ikke fysisk skal besigtige en ejendom.
Jeg vil faktisk indrømme, at da jeg læste, at man skulle besigtige en ejendom fysisk, så tænkte jeg, at det gav rigtig god mening – det var da god forbrugerbeskyttelse.
Men kloge organisationer har indsendt høringssvar, hvor de skriver, at den negative konsekvens af det er, at det vil gå ud over konkurrencen.
Vi har brug for flere digitale aktører på det her område, som kan bidrage til konkurrencen på markedet.
Det kan godt være, at det simpelt hen er blevet håndteret, men fordi vi jo har at gøre med et lovforslag, der er blevet genfremsat, hvor der er to gange høringssvarsrunder, så synes jeg simpelt hen, vi bliver nødt til at få klarlagt, hvorvidt man stadig fysisk skal besigtige en ejendom.
Forbrugerrådet Tænk har skrevet i deres oprindelige høringssvar, at det er et alternativ, at man indfører et eksplicit oplysningskrav, hvis der ikke foretages en traditionel fysisk besigtigelse af ejendommen, og det synes jeg vi skal arbejde videre på i behandlingen af det her lovforslag.
I SF synes vi, at der er mange positive elementer i det her forslag.
Der er helt klart en øget beskyttelse af køberne i forhold til køberrådgivning, men den her § 49, stk. 2 skal vi i hvert fald lige have klarlagt.
Og hvis det betyder, at man ikke er tvunget til fysisk besigtigelse, så bør teksten i hvert fald gøres lidt mere klar, så dem, der skal læse loven – ejendomsmæglere og andre – rent faktisk forstår det.
Det er jo altid generelt en god idé, at dem, loven vedrører, forstår den.
Så med det forbehold støtter SF måske lovforslaget.
Fie Hækkerup (S), 2023-04-18:
Jeg har lige købt mit første hus, en lille murermestervilla i Hillerød.
Det er første gang, jeg køber fast ejendom, og udover at det er en forvirrende proces og fagre nye verden, har jeg haft en rigtig god oplevelse.
Så det her skal bestemt ikke være en enkeltsagsbetragtning baseret på en anekdote, men derimod rodfæstet i et ønske om, at alle forbrugere skal have en god og tryg oplevelse, som jeg havde, når man køber, og når man sælger en ejendom.
Og det har langt de fleste heldigvis, men vi har også set nogle ret grove sager fra branchen, hvor forbrugere er blevet snydt.
Og det er selvfølgelig ikke i orden.
Derfor skærpes sanktionsmulighederne på ejendomsmæglerområdet også nu.
For det er vigtigt, at vi sikrer forbrugerne, så de er ordentligt beskyttet mod de her sketchy typer, og samtidig skal det ikke ligge en hel branche til last, at der er nogle, der ikke kan opføre sig ordentligt.
Men dem, der ikke kan opføre sig ordentligt, skal også vide, at vi ikke vil acceptere deres gentagne overtrædelser af vores fælles spilleregler.
Derfor indføres et forbud mod at udøve ejendomsmæglervirksomhed, der er rettet mod eller udføres for en forbruger, hvis man har forfaldne ubetalte bøder.
En overtrædelse af det forbud vil fremover kunne give bødestraf eller i meget grove tilfælde fængselsstraf.
Samtidig offentliggøres en liste over ejendomsmæglere, som har forfaldne ubetalte bøder.
Og derudover får disciplinærnævnet mulighed for at sanktionere ejendomsmæglere med en betinget frakendelse.
Videre tilføjes muligheden for, at også køberrådgivere kan indbringes for disciplinærnævnet, ligesom man i dag kan, hvis der rådgives på sælgersiden.
Det giver nemlig en ret uhensigtsmæssig uligevægt for forbrugerne, hvis sælgers ejendomsmægler godt kan indbringes for nævnet, men købers ikke kan.
Så det ændres nu.
Derudover indføres der et loft over medarbejdere, som en ejendomsmægler kan føre tilsyn med.
Uden en grænse kan en ejendomsmægler have et fuldstændig ubegrænset antal medhjælpere, samtidig med at medhjælperne ikke kan blive indbragt for disciplinærnævnet.
Ved at sætte et loft over giver det incitament til, at flere selv bliver ejendomsmæglere, hvilket kan højne kvaliteten af ydelserne til forbrugerne.
Med de her ændringer stiller vi forbrugerne et bedre og tryggere sted, når de kommer i en af livets store situationer, hvor man skal købe eller sælge en ejendom.
Det var en god oplevelse for mig, det var en stor oplevelse for mig, og det skal det være for alle.
Socialdemokratiet støtter forslaget.
Lisbeth Bech-Nielsen (SF), 2023-04-18:
Mener ordføreren, at man skal læse lovforslaget sådan, at det nu ikke er nødvendigt med en fysisk fremvisning ved salg, og hvis det er nødvendigt, er Socialdemokratiet så villig til at kigge på, at vi kan få gjort teksten mere klar?
Fie Hækkerup (S), 2023-04-18:
Jeg deler den opfattelse, at der er opstået lidt forvirring om den her
Jeg tror også, at jeg har fået forvirret mig selv lidt i processen.
Jeg forstår det sådan, at det kan være i strid med god ejendomsmæglerskik, hvis en ejendomsmægler ikke fysisk besigtiger ejendommen.
Sådan som jeg forstår det, er det gældende på sælgersiden, og det her forslag refererer jo til købersiden, når vi genindfører reglerne for købermæglerne.
Jeg vil dog også sige, at jeg er enig med ordføreren i, at den nye regel vist kan skabe lidt tvivl om reglerne for værdiansættelse generelt, og derfor synes jeg måske, at det kan have en selvstændig værdi, at vi tager det op i udvalgsarbejdet for at være helt sikre.
Hans Andersen (V), 2023-04-18:
Tak for det.
Som forbruger skal man trygt kunne anvende en ejendomsmægler uden at bekymre sig om, om vedkommende nu også har rent mel i posen.
Det er heldigvis tilfældet for langt, langt de fleste ejendomsmæglere, som hver dag går samvittighedsfuldt på arbejde og sætter en ære i at hjælpe danskere med at købe og sælge fast ejendom.
Fra tid til anden ser vi dog, at der er nogle brodne kar, der systematisk overtræder reglerne for god skik og forretningsførelse og dermed er med til at ødelægge tilliden mellem branchen og forbrugerne.
Det hverken kan eller skal vi acceptere.
Derfor er det godt, at vi med lovforslaget nu skærper disciplinærnævnets sanktionsmuligheder over for dem, der gentagne gange bryder reglerne.
Det gør vi bl.a. ved at introducere muligheden for, at nævnet kan idømme ejendomsmæglere en betinget frakendelse af deres autorisation med en prøvetid på mellem 1 og 5 år, og ved at indføre et forbud mod, at ejendomsmæglere, der mangler at betale tidligere idømte disciplinærbøder, må formidle salg af fast ejendom for eller rettet imod forbrugerne, ligesom vi fremover vil offentliggøre en liste over ejendomsmæglere, der har forfaldne disciplinærbøder, som de mangler at betale.
I Venstre er vi derudover glade for, at vi med lovforslaget nu genindfører reglerne for køberrådgivning, således at køberrådgivere fremover igen kan indbringes for nævnet på lige fod med ejendomsmæglere.
Vi synes nemlig, det er fornuftigt, at den retssikkerhed, der ligger i at kunne indbringe en sag for disciplinærnævnet, gælder for både køber og sælger af fast ejendom.
Med disse ord kan jeg meddele, at Venstre støtter lovforslaget.
Charlotte Bagge Hansen (M), 2023-04-18:
Tak for det, formand, og tak for ordet.
I min spæde ungdom havde jeg lige sådan en kort 2-årig periode, hvor jeg var på den anden side, altså i ejendomsmæglerbranchen.
Og jeg vil sige om det her lovforslag, at der er nogle af de her punkter, som vi faktisk allerede godt kunne have brugt dengang for 5 år siden.
I Moderaterne er vi meget glade for det her lovforslag, for når mennesker køber bolig, er det ofte med alt, hvad de ejer og har.
Det er en rigtig stor ting at købe eller sælge en fast ejendom, og tit er stort set hele ens økonomi bundet op på det.
I Moderaterne mener vi, at det skal være nemt og enkelt at drive en virksomhed i Danmark, men vi mener også, at forbrugersikkerheden er vigtig.
Først og fremmest skærpes disciplinærnævnets sanktionsmuligheder på ejendomsmæglerområdet.
Helt konkret vil ejendomsmæglerne med forfaldne bøder til disciplinærnævnet få forbud mod at formidle salg af fast ejendom.
Det er med til at styrke mulighederne for at forhindre omgåelse af de gældende regler i mæglerbranchen.
Derudover vil de skærpede sanktionsmuligheder også have en adfærdsregulerende effekt.
Et andet vigtigt element, jeg gerne vil fremhæve, er, at vi gennemfører reglerne for køberrådgivning.
I lovforslaget foreslås det, at køberrådgivning også skal kunne indbringes for disciplinærnævnet.
På denne måde styrkes sikkerheden for forbrugerne yderligere.
Et tredje ben er, at der i det her forslag stilles et forslag om, at en statsautoriseret mægler kun må have fem ikkeuddannede salgsmedarbejdere under sig.
Det mener vi også er utrolig vigtigt.
For det første er det jo vigtigt at sørge for, at man får et incitament til at uddanne sig til statsautoriseret ejendomsmægler, så man kan yde den allerbedste service over for forbrugeren, og for det andet er jeg heller ikke i tvivl om, at det også vil øge kvaliteten i branchen.
Så lad det være ordene – Moderaterne stemmer selvfølgelig for lovforslaget.
Tak for ordet.
Morten Bødskov (S), 2023-04-18:
Vi kommer til at kigge på det, når der kommer en ny samlet strategi mod mistrivsel blandt børn og unge, men der er jo ingen tvivl om, som jeg også sagde til spørgerens sidekvinde, fru Lisbeth Bech-Nielsen, at der er et problem her.
Det tror jeg alle er enige om.
Men hvordan vi helt konkret får fat om det, er noget af det, vi kommer til at diskutere i forbindelse med den strategi.
Og jeg tror, det er rigtigt at se børn og unges mistrivsel som noget, der har flere elementer.
Og derfor har vi valgt at se det her i sammenhæng med et behov for at styrke indsatsen mod børn og unges mistrivsel over en bred front.